Yhden maailman suosituimman rock-yhtyeen Red Hot Chili Peppersin tähdet osallistuivat keskiviikkona Jokereiden järjestämiin jääharjoituksiin Hartwall Arenassa, jossa bändi esiintyi kahdesti tällä viikolla. Katso kuvat täältä!

Yhtyeen kitaristi Josh Klinghoffer ja rumpali Chad Smith hyppäsivät Hartwall Arenassa lavalle tiistaina ja villitsivät yleisöä. Keskiviikkona ennen toista keikkaa oli aika pelata hetki jääkiekkoa Arenan jääluolassa. Smith puki päälleen maalivahdin tamineet, kun taas Klinghoffer valitsi kenttäpelaajan roolin.

Myös muita muusikoita nähtiin jäällä, kun huippusuosittujen suomalaisyhtyeiden JVG:n VilleGalle ja Atomirotan Rane Raitsikka tulivat kirittämään kollegoitaan. Niin VilleGalle kuin Raitsikka tunnetaan pitkän linjan jokerikannattajina, jotka käyvät KHL-otteluissa aina muilta kiireiltä ehtiessään. Nähtiinpä kaukalossa myös jokerilegenda Juha Lind sekä KHL-joukkueen puolustaja Arturs Kulda, jotka molemmat harrastavat soittamista.

Red Hot Chili Peppersin kaksikolle päivä oli erityinen. Pitkän kiertueen aikana pieni rentoutuminen urheilun parissa tekee aina hyvää.

-Tämä oli mahtavaa ja todellinen kunnia olla jäällä näiden pelaajien kanssa. Josh ja minä nautimme tästä paljon ja haluamme kiittää GM Jari Kurria sekä koko tiimiä, että saimme tulla mukaan. Toivottavasti pystymme ottamaan tämän joskus uusiksi. Harjoittelen sitä varten enemmän, Smith sanoi hymyillen Ilta-Sanomien videolla.

Jäällä ei kaihdettu koviakaan otteita, kuten videolla näkyy. VilleGalle sai tuta, ettei viisi Stanley Cupia voittanut Kurri päästä vastustajiaan helpolla edes leikkimielisessä pelissä.

Katso tapahtumasta ylltä!